Document ID: /fineweb-2-swissfilter-quality_10-filterrobots/filtered/02683.jsonl.gz/8

Organizația AREI-Zentralschweiz în sânul comunității – Malters, 8 octombrie 2015
Organizația AREI-Zentralschweiz în sânul comunității – Malters, 8 octombrie 2015
Ieri, 8 octombrie 2015, la Malters, reprezentanții AREI - Zentralschweiz și-au prezentat platforma și programul pentru următoarea perioadă. Alături de reprezentanți ai AREI Basel și de alți membri ai asociației s-au dezbătut strategiile abordate și de abordat pentru ca impactul de imagine asupra elvețienilor să fie unul pozitiv.
Discuții constructive s-au purtat și cu reprezentantul unuia dintre cele mai puternice partide politice din zonă: SVP. Domnul Moritz Bachmann, președintele filialei locale a partidului, a recunoscut că informațiile apărute în media, referitoare la români, nu sunt întotdeauna cele mai corecte și că uneori sunt chiar discriminatoare, iar confuzia dintre denumirile român și rom nu ajută la o mai bună promovare a românilor ajunși în Elveția. Însă s-a declarat deschis cunoașterii problemelor noastre și a părut plăcut impresionat de adunarea la care a participat.
AREI încearcă să demonstreze elvețienilor că suntem aici pentru că ei ne-au primit, că ne pot cunoaște și odată ce o fac, pot descoperi că suntem ca și ei, oameni mândri de tradițiile și moștenirea culturală avută. Suntem departe de casă, ceea ce nu e tocmai ușor pentru noi, însă scopul nostru nu este de a-i disturba pe elvețieini ci de a trăi în armonie și înțelegere, atâta vreme cât suntem în țara lor. Reprezentantul SVP a recunoscut ca elvețienii în sine nu sunt tocmai forward people dar în momentul în care le arăți că ești om de calitate îți acordă întreaga încredere. Iar AREI pentru acest lucru se află aici.
Discuțiiile s-au purtat pe marginea unor subiecte precum :
- problemele românești în privința integrării;
- conștientizarea faptului că putem fi de folos românilor care sunt sau care vin aici, dar nu numai românilor;
- proiectul Ora de democrație, care cuprinde o etapă ce se va desfășura în Elveția, și pentru care avem sprijin din partea autorităților locale. Am primit feed-back pe această temă și chiar sfaturi în legătură cu organizarea etapei elvețiene a proiectului;
- proiectul Theater Unterricht für Kinder (coordonat de Andreea și Giorgia) – ca sprijin pentru integrarea copiilor români dar și de alte naționalități;
- prezența elvețienilor în România și relațiile bilaterale.
După prezentarea programului AREI, toți participanții la întâlnire s-au bucurat de un aperitiv pregătit cu drag de membrii asociației și stropit, bineînțeles, cu vin românesc...
Din păcate promotoarea AREI Giorgia Seeholzer nu a putut fi prezentă la întâlnirea pe care s-a străduit atât de mult să o organizeze. Decesul mamei sale, survenit cu o zi înainte, a fost cauza din care nu a putut participa. A trebuit să plece urgent în România, însă roadele muncii sale s-au văzut în buna desfășurare a întâlnirii. La final s-a ținut un moment de reculegere.
Ana-Maria Chițu, Lucerna